Den 21-årige mand, som politiet standsede og senere anholdte onsdag, blev torsdag fremstillet i grundlovsforhør, hvor det blev afgjort, at han skulle varetægtsfængsles. Manden er blevet sigtet for en række lovovertrædelser – i alt består sigtelsen af 21 punkter. De 20 af dem vedrører overtrædelser af færdselsloven, og det sidste drejer sig om at have forvoldt fare for en politimands liv og helbred. Specialanklager ved Midt- og Vestjyllands Politi Jens Severinsen er tilfreds med den foreløbige varetægtsfængsling i fire uger. - Det er en periode som politiet og anklagemyndigheden nu vil bruge til at få klarlagt præcis, hvilke hændelser og overtrædelser af færdselsloven, der måtte have været og de oplysninger, som er kommet frem i dag, fortæller anklager Jens Severinsen. Omkring klokken 16 onsdag eftermiddag fik politiet øje på en sort Chevrolet uden nummerplader på Aalborgvej nord for Thisted, som patruljevognen satte efter. Det udviklede sig til en biljagt, som strakte sig over 65 kilometer i området omkring Thisted, Hanstholm og Østerild, og undervejs nåede bilisten op på over 160 km/t og havde dobbelt så høj hastighed som det tilladte både i og uden for byer. Fik frakendt kørekort sidste år Efter cirka tre kvarter lykkedes det politiet at standse bilen. Føreren stak af, men lidt senere blev den 21-årige mand anholdt i Thisted for at køre i påvirket tilstand. I grundlovsforhøret nægtede den 21-årige mand sig dog skyldig. Han mener ikke, det var ham, der kørte bilen og forklarede, at han stak af, fordi han tidligere havde haft et andet retsmøde, som han ikke var dukket op til og troede, at det var det, politiet ville standse ham for. Manden havde nemlig fået frakendt sit kørekort i tre år i begyndelsen af 2022 og blev siden stoppet af politiet, hvor han kørte uden kørekort. Det gjorde han altså igen onsdag, hvor det manglende kørekort langt fra var det eneste, der var galt ifølge anklagemyndigheden. Blandt andet skulle manden – udover at køre dobbelt så hurtigt som tilladt – også have overhalet indenom og kørt op på cykelsti og fortov, hvor en betjent måtte springe væk for at undgå at blive ramt. Forsvarer: Det var ikke vanvidskørsel Alligevel mente den 21-åriges forsvarsadvokat ikke, at hans klient skulle sigtes for vanvidskørsel på baggrund af hans overskridelse af fartbegrænsningen, forklarede han efter dagens grundlovsforhør. - Man har ikke redegjort for, om det er sket på en landevej eller andre steder, hvor der ikke har været andre personer. Det, jeg gjorde gældende, er, at der er straffelovsbestemmelser, der ikke af anklagemyndigheden var dokumenteret her, men det må jo stå sin prøve senere, siger René Knudsen, der er forsvarer ved Advokathuset Egholm. Anklager Jens Severinsen mener, at manden skal straffes med minimum fire måneders fængsel. - Jeg synes, det er et eksempel på, at det er alvorligt, når man sætter sig ud over hensynet til andre i forsøget på at komme væk fra politiet. Der har været en lang eftersættelse, hvor der potentielt har været andre i fare, siger han. Den 21-årige mand forklarede i retten, at han synes, han har et velfungerende liv med egen virksomhed og planer om at flytte sammen med sin kæreste. Selvom han nægter sig skyldig, accepterede han de fire ugers varetægtsfængsling og kærede altså ikke dommerens afgørelse. - Det tog han for så vidt stille og roligt forstået på den måde, at han var træt af det. Han troede, at han skulle på arbejde her hen over påsken, men indtil videre må det jo vente nogle uger, forklarer forsvarsadvokat René Knudsen. Politiet beslaglagde bilen med henblik på konfiskation.

Referat:
Manden havde mistet sit kørekort for over et år siden. Det er anden gang siden da, at han bliver stoppet af politiet for alligevel at køre bil.